Muako Wa Xitsundzuxo eKampeni Ya Nxaniso Ya Gusen Wu Fundze Timbhoni Ta Yehovha\nHLAYA HI Afrikaans Albanian Armenian Azerbaijani Azerbaijani (Cyrillic) Chichewa Chinese Mandarin (Simplified) Chinese Mandarin (Traditional) Croatian Czech Danish Dutch English Estonian Ewe Fijian Finnish French Georgian German Greek Hebrew Hungarian Indonesian Italian Japanese Kinyarwanda Kirundi Korean Lithuanian Malagasy Norwegian Polish Portuguese Romanian Russian Sepedi Serbian Serbian (Roman) Sinhala Slovak Slovenian Spanish Swahili Swedish Tagalog Turkish Ukrainian Xhosa Xitsonga Zulu\nESELTERS, le Jarimani—Hi Sonto, April 13, 2014, eka Muako wa Xitsundzuxo eKampeni ya Nxaniso ya Gusen le Austria, ku pfuriwe nsimbi ya xiphepherhele ya xitsundzuxo leswaku ku fundzhiwa Timbhoni ta Yehovha ta kwalomu ka 450 leti a ti khotsiwile hi Manazi ekampeni ya nxaniso ya Mauthausen ni leyi nga ehansi ka yona ya Gusen. Vaendzi vo tlula 130 a va ri kona eka xiendlakalo lexi.\nNsimbi ya xiphepherhele ya xitsundzuxo leyi pfuriweke eka xiendlakalo lexi a xi khomeriwe eka Muako wa Xitsundzuxo eKampeni ya Nxaniso ya Gusen hi April 13, 2014.\nLoko Timbhoni ti fika ekampeni ya nxaniso ya Mauthausen, mufambisi wa yona u ti xungete a ku: “Ku hava Xichudeni xa Bibele lexi nga ta huma laha xi hanya.” Martin Poetzinger, loyi a heteke malembe ya kaye ekampeni ya Dachau, Mauthausen na Gusen, naswona endzhaku ka nkarhi a veke xirho xa Huvo leyi Fumaka ya Timbhoni ta Yehovha eBrooklyn, le New York, u vule leswi hi nkarhi lowu a a pfaleriwe ha wona eMauthausen: “Maphorisa ya Magestapo ma ringete tindlela hinkwato leswaku hi landzula ripfumelo ra hina.”\nHi May 1945: EKampeni ya Nxaniso ya Gusen. Martin Poetzinger (loyi a tshameke elayinini yo sungula, wa vumbirhi ku suka eximatsini) a ri ni vabohiwa van’wana va 23 endzhakunyana ka loko va ntshunxiwile.\nHi ku famba ka nkarhi Timbhoni tin’wana ekampeni ya Mauthausen ti yisiwe ekampeni leyi nga ehansi ka yona ya Gusen. Gusen a ku ri “kampa yo dlaya,” laha ku dlayiwa ka vanhu loku hleriweke a ku ri ntshamelo-maxelo. Leswaku Timbhoni ti tshama ti ri ni ripfumelo leri tiyeke, a ti hlangana hi mintlawa leyitsongo nivusiku leswaku ti bula hi matsalwa ya Bibele lawa a ta ha ma tsundzuka. Siku rin’wana ti kume Bibele. Hiloko ti yi ava hi swiphemu kutani Timbhoni a ti cincisana hi swiphemu sweswo. A ti hlaya ti tumbele ehansi ka mibedo ya tona loko ti kuma xinkarhana.\nNakambe hi vutlhari Timbhoni a ti vulavula ni van’wana hi rungula ra Bibele. Vakhotsiwa va ntlhanu lava humaka ePoland va dyondze Bibele ni Timbhoni naswona va khuvuriwe exihundleni exidyelweni xa mapulanga lexi a xi endleriwe ku khuvula vanhu. Mbhoni yin’wana leyi vuriwaka Franz Desch yi vulavule ni phorisa ra SS hi rungula ra Bibele, leri endzhaku ka nkarhi ri veke Mbhoni ya Yehovha.\nWolfram Slupina, muvulavuleri wa Timbhoni ta Yehovha le Austria, u te: “Ha tsaka leswi Timbhoni ti tsundzukiwaka hikwalaho ka ripfumelo ni xivindzi leswi ti swi kombiseke loko ta ha ri ekampeni ya Mauthausen ni ya Gusen. Ku tiyimisela ka tona ku khoma vanhu hinkwavo hi musa ni ntwela-vusiwana wa Vukreste a ku ri ndlela leyinene yo hlula swo biha, leyi faneleke ku tlangeriwa ni ku tekeleriwa.”